AUCT วิ่งฉิว 7.43% คาดกำไรปีนี้โตแตะ 221 ลบ. ทุบสถิติ “ออลไทม์ไฮ” รับยอดประมูลรถยนต์สดใส
AUCT วิ่งฉิว 7.43% คาดกำไรปีนี้โตแตะ 221 ลบ. ทุบสถิติ "ออลไทม์ไฮ" รับยอดประมูลรถยนต์สดใส โดย ณ เวลา 16.12 น. ราคาอยู่ที่ 9.40 บาท บวก 0.65 บาท หรือ 7.43% สูงสุดที่ 9.45 บาท ต่ำสุดที่ 8.85 บาท มูลค่าซื้อขายที่ 38.03 ล้านบาท
7 ต.ค. 2562

ผู้สื่อข่าวรายงานว่า หุ้นบริษัท สหการประมูล จำกัด (มหาชน) หรือ AUCT ณ เวลา 16.12 น. ราคาอยู่ที่ 9.40 บาท บวก 0.65 บาท หรือ 7.43% สูงสุดที่ 9.45 บาท ต่ำสุดที่ 8.85 บาท มูลค่าซื้อขายที่ 38.03 ล้านบาท

ด้าน บลทรีนีตี้ ระบุว่า แนะนำ “ถือ” AUCT บนราคาเป้าหมายปี 2563 ที่ 8.80 บาท โดยบริษัทมีจุดเด่นจากอัตราเงินปันผลที่ค่อนข้างสูงถึง 4.5% ต่อปี อย่างไรก็ตาม ต้องยอมรับว่า AUCT จะมีผลการดำเนินงานในปี 2562 ที่โดดเด่น แต่ในปี 2563 นั้น ยังถือว่าไม่ชัดเจน เนื่องจากสภาวะอุตสาหกรรมนั้นเริ่มเข้าสู่ช่วงชะลอตัว ซึ่งความเสี่ยงคือปริมาณรถยนต์ที่ถูกนำเข้ามาประมูลมีจำนวนลดลง, การแข่งขันบนตลาดรถมือสอง
ทั้งนี้ คาดว่า AUCT จะมีผลการดำเนินงานในปี 2562 สูงที่สุดเป็นประวัติการณ์ เติบโต 29.7% เป็น 221 ล้านบาท จากจำนวนยอดขายรถยนต์ที่สดใสในช่วง 1-2 ปีที่ผ่านมา ทำให้จำนวนรถยนต์ที่ถูกนำเข้ามาประมูลนั้นมีจำนวนมากตามไปด้วย
ขณะที่ ในปี 2563 คาดว่าบริษัทจะยังคงเติบโตได้อีกเล็กน้อยเป็น 231 ล้านบาท เติบโต 4.5% จากช่วงเดียวกันเมื่อปีก่อน ซึ่งเป็นอัตราการเติบโตที่ชะลอตัวลงเมื่อเทียบกับปี 2562 สอดคล้องกับยอดขายรถยนต์ที่เริ่มชะลอตัวในช่วงครึ่งหลังของปี 2562 เป็นต้นไป
สำหรับธุรกิจการประมูลรถยนต์ของ AUCT มีความเกี่ยวเนื่องกับธุรกิจยานยนต์ของประเทศไทยอย่างชัดเจน เนื่องจากรถที่ถูกนำมาประมูล เป็นรถยนต์มือสองที่หมุนเวียนอยู่ในตลาด ดังนั้น จำนวนรถที่ถูกนำมาประมูลจึงมีความสัมพันธ์โดยตรงกับยอดขายรถยนต์ในประเทศไทยในช่วง 1 ปีก่อนหน้า โดยคาดว่ายอดขายรถยนต์ในปี 2562-2563 ที่มีสัญญาณชะลอตัว (คาดลดลง 1.1% และ 2.9% เป็น 1.03 ล้านคันและ 1 ล้านคันตามลำดับ) จะเริ่มส่งผลต่อผลการดำเนินงานของบริษัทได้ในปี 2563-2564 เป็นต้นไป
อนึ่ง AUCT ประกอบธุรกิจเป็นคนกลางในการจัดการประมูลทรัพย์สินทุกประเภท โดยมุ่งเน้นไปในทรัพย์สินที่เกี่ยวกับรถยนต์และรถจักรยานยนต์ บริษัทมีรายได้ที่เกี่ยวกับการประมูลทรัพย์สินประเภทนี้กว่า 90% ของรายได้รวม โดยรถยนต์ส่วนใหญ่ที่นำมาประมูลนั้นมาจากกลุ่มสถาบันการเงิน ที่มีการยึดรถจากการปล่อยสินเชื่อรถยนต์ ในขณะที่ผู้ประมูลส่วนใหญ่จะเป็นผู้ค้ารถยนต์มือสอง ปัจจุบันบริษัทมีจุดประมูลรถทั้งสิ้น 13 แห่ง ครอบคลุมทั่วภูมิภาคของประเทศ